Omnibus presentes litteras inspecturis officialis curie Senonensis in Domino salutem. Noverint universi quod Hugo de Malo passu miles in nostra presentia constitutus recognovit se octo sextarios bladi annui redditus, scilicet duos frumenti, duos ordei, duos siliginis et duos avene annuatim percipiendos in terragio de Malo passu, salva tamen heredibus suis justicia ejusdem terragii, monachis Vallis lucentis in perpetuam elemosinam donavisse, ita quod si plus in dicto terragio fuerit, illud quod superhabundabit erit heredum militis supradicti. Si autem ibi non fuerint dicti octo sextarii bladi, heredes ejusdem militis qui tenebunt terragium defectum, octo sextariorum dicti bladi solvere tenebuntur, perficere tenebuntur. Dictam autem elemosinam Elissandis uxor ejusdem militis et Jacobus filius eorumdem Hugonis et Helysandis qui presentes erant coram nobis laudaverunt et concesserunt. Ipsa vero Helysandis renuntiavit omni juri quod habebat in dicto blado ratione dotis seu qualibet alia ex causa, recognoscens quod hoc faciebat spontanea non coacta. Quod autem audivimus et recognitum fuit coram nobis, ad petitionem partium sine prejudicio alterius sub sigillo Senonensis curie testificamur. Actum anno Gracie M° CC° vicesimo tercio mense octobri.